text: «Par mon droit non, sire, m'avés noumé,
   Se tant sui bons que m'en puisse garder.
   En saint baptesme, en fons, me fut donnés,
   Mais jou l' criem perdre par mal siecle mener.
   Conroi ai tant que ne le puis user.
   Celui em puisse grassier et loer,
   PageV01P245
   Pour cui amour le me faites donner!
   II vous ramaint celui ke tant ames!»
   «Bons hom», dist il, «ke me ramentevés?
   N’est mie vis qui tant a demouré.
   Salve en est l’ame, se Dieu l’a commande;
   Et Dius en penst par sa grant pieté.
   Mout a dur cuer qui si m'a oublié.»
   Va sent li pére, et li fils est remés.
   E vous le mére qui descent al degré.
   Et le pucele la fille Signoré,
   Çou fu l’espouse, un mantel affublé
   D'un paile brun, d’un hermin engoulé.
   Quant il les voit, s'est mout espoentés,
   Que par pecié ne lor soit endité.
   Quant il les voit et venir et aler,
   Et vair et gris et bliaus trainer,
   Par desor lui et descendre et monter,
   N'est tant hardis qu'es ost araisonner,
   Que ne l' counoissent a son roumanc parler,
   Que ne l' rembatent ens el pecié mortel.
   Li mére apele la fille Signoré:
   «Savés, pucele, dont m'ara moult pesé?
   Moi est avis cis pelerins me het.
   Mout longement a o nous conversé,
   C'onques nule eure ne me vaut aparler.
   Il est malades, si est moult enfremés;
   Ne vivra gaires, car moult est descarnés.
   Car li faisons ses drapiaus relaver;
   Çou iert aumosne, si nous en sara gré.
   Savoir vauroie de quel pais est nés:
   Nel sarons mais puis k'il iert deviés.»
   Dist li pucele: «Alons li demander.»
  